તે અવસરે કૃષ્ણવાસુદેવે કહ્યું કે, “હે પરમાત્મા! આ પ્રતિમા મારા પ્રાસાદમાં કેટલો કાળ રહેશે?” પ્રભુએ કહ્યુંકે, “જ્યાં સુધી દ્વારિકાનગરી રહેશે ત્યાં સુધી આ પ્રતિમા તમારા પ્રાસાદમાં રહેશે. દ્વારિકાદહન વખતે અંબિકા આ પ્રતિમાને કંચનગિરિ ઉપર લઇ જશે ત્યાં દેવતાઓ દ્વારા પૂજશે. મારા નિર્વાણના ૨ હજાર વર્ષ પછી અંબિકાદેવીની સહાયથી રત્નાશાશ્રાવક ગુફામાંથી પ્રતિમા લાવી રૈવતગિરિ ઉપર પધરાવશે. નવો પ્રાસાદ બનાવી પ્રભુની પૂજા કરશે. પાંચમાં આરાના અંત સુધી આ પ્રતિમા રૈવતગિરિ ઉપર પૂજાશે. એટલે કે ૧ લાખ ૩ હજાર ૨૫૦ વર્ષ સુધી આ પ્રતિમા ગિરનારગિરિ ઉપર પૂજાશે. છઠ્ઠા આરાનો પ્રારંભ થતાં અંબિકાદેવી તે બિંબને પાતાલલોકમાં પૂજશે.” આ રીતે નેમિનાથ પરમાત્માએ પ્રતિમાનો અદભૂત ઇતિહાસ બતાવ્યો.